open-index/open-wikipedia-markdown huggingface dataset:
Ju Dou – Flammende begjær

***Ju Dou – Flammende begjær*** (originaltittel: 菊豆, pinyin: *Jú Dòu*) er en kinesisk dramafilm fra 1990 regissert av Zhang Yimou og Yang Fengliang. Hovedrollene spilles av Gong Li og Li Baotian.

Den ble nominert til Gullpalmen ved Filmfestivalen i Cannes og Oscar for beste utenlandske film (som den første fra Kina). Den ble forbudt i Kina like før dens utgivelse, men ble frigitt etter to år.

## Handling
Filmens handling er hensatt til en kinesisk landsbygd på 1920-tallet. Tianqing kommer hjem etter en reise og finner ut at hans velstående og maktsyke onkel, Jinshan, har giftet seg for tredje gang, nå med unge og vakre Ju Dou. Hennes oppgave er å skaffe Jinshan en arving, men for å skjule sin egen impotens, mishandler han henne. Det oppstår raskt en spenning mellom nevøen og hans "tante" og etterhvert ender de i opp i et lidenskapelig forhold med hverandre. Det forbudte forholdet fører til at Ju Dou føder en sønn. Jinshan tror at sønnen er hans egen, men etter at han faller av et esel og blir lam, får han vite sannheten. Etter dette gjør han hva han kan for å få ryddet de to av veien, men Ju Dou og Tianqing har sine egne planer. Da Jinshan dør i en drukningulykke tror de to at lykken endelig har hjemsøkt dem, men etter noen år blir de konfrontert av sin egen sønn som har hørt et urovekkende rykte i bygda. Konfrontasjonen ender tragisk.

Filmen skildrer hvordan tradisjoner og normer vanskeliggjør levevilkårene for kjærlighetsforhold som bryter ned disse. Den forbudte kjærligheten utløser mange dramatiske hendelser.

## Om filmen
Regissør Zhang Yimou har bakgrunn både som maler og fotograf, noe som gjenspeiles i filmens sterke fargegjengivelser. Han tilhørte på 1990-tallet Kinas yngre generasjon av filmskapere etter kulturrevolusjonen. Ju Dou var hans tredje spillefilm, som i likhet med hans senere filmer ble forbudt i Kina. Men den markerte hans endelige gjennombrudd i den vestlige verden.

Gong Li innehar rollen som Ju Dou og regnes som en av de få virkelige divaene i kinesisk skuespillerkunst. Hun har medvirket i en rekke filmer siden 80-tallet, ikke minst som fast rolletolker i ektemannen Zhang Yimous filmer, som foruten Ju Dou omfatter titler som *[[Rødt korn (film)|Rødt korn]], [[Bak den røde lykten]], [[Å leve]]* og *[[Shanghai-triaden]]*.

### Anmelderne og publikum
Filmen ble godt mottatt av filmanmelderne og har oppnådd så mye som 100% på Rotten Tomatoes.

## I rollene
* Gong Li – Ju Dou
* Li Baotian – Yang Tianqing (Ju Dous elsker og Yang Jinshans adopterte nevø)
* Li Wei – Yang Jinshan (Ju Dous ektemann)
* Yi Zhang – Tianbai som barn (Ju Dou & Tianqings sønn)
* Zheng Ji'an – Tianbai som ungdom.

## Referanser


## Eksterne lenker
*
Nationalencyklopedin

***Nationalencyklopedin*** (**NE**) er et svensk oppslagsverk som ble utgitt på 1980- og 1990-årene av Bra Böcker AB. De fikk innvilget et lån på 170 millioner svenske kroner av Sveriges riksdag, som var helt tilbakebetalt i desember 1990. Fra og med september 2000 gis Nationalencyklopedin ut av NE Nationalencyklopedin AB. Sjefredaktør er Arne Ekman, og Per Söderberg er redaksjonssjef.

Nationalencyklopedin er Sveriges tredje mest omfattende trykte oppslagsverk gjennom tidene, etter Nordisk familjebok og Svensk uppslagsbok. Første bind ble utgitt i 1989, mens det siste, bind 20, kom i 1996. Oppslagsverket omfatter 23 bind (hvorav 3 supplementer), samt en ordbok, **Nationalencyklopedins ordbok** (**NEO**). Ordboken er utgitt i tre bind mellom 1995 og 1996. Det siste opplaget av ordboken ble imidlertid utgitt i ett bind, og kom i 2004. Fra og med 2006 utgir Nationalencyklopedin den biografiske håndboken *[[Vem är det]]*, som første gang ble utgitt i 1912.

Nationalencyklopedin i bokform omfatter om lag 170&nbsp;000 oppslagsord, 12&nbsp;700 sider som inneholder ca. 100 millioner tegn. Totalt har NE drøyt 3&nbsp;000 skribenter. Siden 1997 har NE blitt utgitt på cd-rom (6 cd-plater), og siden 1998 også på DVD. I 2000 utgav NE mer avanserte versjoner av oppslagsverket på dvd og cd. I mai 2000 slapp man også NE på Internet, "ne.se". Denne webbaserte versjonen av både oppslagsverket og ordboken oppdateres regelmessig med ny informasjon, og består av flere artikler NE er også tilgjengelig på mobiltelefon for de som abonnerer på internettjenesten. Man får da tilgang til en engelsk/svensk-svensk/engelsk-ordbok i tillegg til oppslagsverket.

Høsten 2008 gjorde Nationalencyklopedin 64&nbsp;000 av NEs oppslagsord gratis tilgjengelig på Ne.se.

## NE i tre bind
*NE i tre band* er et kompakt leksikon i tre bind som NE lanserte i september 2008. Det består av 64&nbsp;000 utvalgte og avkortede artikler og 5000 illustrasjoner (3700 fotografier, 475 kart og 900 tegninger) på 2168 sider fordelt på 3 bind. I gjennomsnitt er det 30 artikler og 2 eller 3 illustrasjoner per side. 

## Referanser


## Eksterne lenker
* 
*  Svenska encyklopediska sällskapets historikk over NE
Arthur Waley

**Arthur David Waley**, egentlig **Arthur David Schloss** (født 19. august 1889 i Tunbridge Wells i England; død 27. juni 1966 i London) var en britisk sinolog og japanolog. 

Arthur Waley sønn av økonomen David Frederick Schloss. I 1914, da han var 25 tok han sin mors pikenavn, Waley.

Han studerte klassisk litteratur og kunst fra 1907 til 1910 ved King's College i Cambridge. Deretter ble han medarbeider ved British Museum og fikk hovedsakelig å gjøre med orientalske manuskripter. Imens lærte han seg på egen hånd kinesisk og japansk. 

I 1929 sluttet han ved British Museum for å tilegne seg fullt ut sine litterære interesser. Han oversatte *[[Samtaler]]* av Konfucius) og den populære romanen *[[Xiyouji]]* (Reisen mot Vest), som handler om munken Xuanzang og Apekongen Sun Wukong. 

Uten noensinne å ha besøkt Kina døde Waley i en alder av 77 år den 27. juni 1966. 

## Verker i utvalg
* *A Hundred and Seventy Chinese Poems*, 1918
* *More Translations from the Chinese* (Alfred A. Knopf, New York, 1919).
* *Japanese Poetry: The Uta*, 1919
* *The Nō Plays of Japan*, 1921
* *The Tale of Genji*, by Lady Murasaki, 1921-1933
* *The Temple and Other Poems*, 1923
* *Introduction to the Study of Chinese Painting*, 1923
* *The Pillow Book of Sei Shōnagon*, 1928
* *The Travels of an Alchemist. The Journey of the Taoist Ch'ang-Ch'un from China to the Hindukush at the Summons of Chingiz Khan. Recorded by his disciple Li Chih-Ch'ang*, London, 1931 
* *The Way and its Power: A Study of the Tao Te Ching and its Place in Chinese Thought*, 1934
* *The Book of Songs* (*[[Shih Ching]]*), 1937
* *The Analects of Confucius*, 1938
* *Three Ways of Thought in Ancient China*, 1939
* *Translations from the Chinese*, a compilation, 1941
* *Monkey*, 1942
* *Chinese Poems*, 1946
* *The Life and Times of [[Po Chü-I]]*, 1949
* *The Real Tripitaka and Other Pieces*, 1952
* *The Nine Songs: A Study of Shamanism in Ancient China*, 1955
* *[[Yuan Mei]]: Eighteenth Century Chinese Poet*, 1956
* *The Opium War through Chinese Eyes*, 1958
* *The Poetry and Career of [[Li Po]]*, 1959
* *Ballads and Stories from Tun-Huang*, 1960
* *The Secret History of the Mongols*, 1963

## Referanser


## Litteratur
* Eduard Erkes: *Arthur Waley’s Laotse-übersetzung*. Hadl, 1935.
* John W. de Gruchy: *Orienting Arthur Waley*. Univ. of Hawaii Pr., Honolulu 2003, ISBN 0-8248-2567-5
* Francis A. Johns: *A bibliography of Arthur Waley*. Rutgers Univ. Pr., New Brunswick, N.J. 1968

## Eksterne lenker
* Biografi 
* Arthur Waley i en lang artikkel ved det kinesiske nasjonalbibliotek
Konvallroteter

**Konvallroteter** (*Korscheltellus lupulinus*) er en sommerfugl som tilhører familien rotetere (Hepialidae). Selv om arten er vanlig over det meste av Europa, finnes det bare ett gammelt, usikkert funn fra Norge.

## Utseende
En middelsstor (vingespenn 24–39&nbsp;mm, hunnen større enn hannen), gulbrun eller gråbrun sommerfugl. Som vanlig for rotetere er kroppen sylindrisk, antennene ganske korte og for- og bakvingene nokså like på form. Vingene er ganske tynt skjellkledte, særlig hos hunnen, og skjellene faller lett av slik at eksemplarer som har flydd en stund gjerne har deler av vingene snaue. Begge kjønn har en bølgete, hvit stripe i forvingen som i vingens innerste del går langs bakkanten før den skrår forover og ender i vingespissen. Denne er mest tydelig hos hannen. Vingefrynsene er gråaktige hos hunnen, hos hannen vekselvis grå og gulaktige. Larven er 30–40&nbsp;mm lang når den er fullvoksen, hvit eller lysgul med korte, mørke børster.

## Levevis
Denne arten finnes på frodige, urterike, åpne områder som blomsterenger og lysninger i skogen. De voksne sommerfuglene flyr i mai – juni, fra rundt en time før solnedgang til rundt en time etter. På slutten av denne perioden kommer de gjerne til lys. Hunnene sitter i vegetasjonen og sender ut feromoner som de flygende hannene følger. Paringen varer en halv til én time, hannen henger da ned under hunnen. Etter paringen legger hunnen egg neste morgen eller formiddag. Hun flyr lavt over vegetasjonen, lander hyppig på strå eller stengler og slipper fra seg noen egg om gangen. Larvene lever på røttene av mange ulike urter, også kulturplanter som potet og gulrot. I Norden synes den særlig å være knyttet til liljekonvall (*Convallaria majalis*). Larveutviklingen tar to år.

## Utbredelse
Den er utbredt i den vestlige delen av Europa, østligst til Hellas. I Norge er det publisert en del funn av den, men alle bortsett fra ett funn fra Halden, Østfold i 1906 dreier seg om forvekslinger med andre arter.

## Kilder
* Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 73–91. ISBN 978-91-88506-60-3
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Norges sommerfugler*, konvallroteter: http://www.nhm.uio.no/fagene/zoologi/insekter/norlep/hepialidae/lupulina.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/k/korscheltellus_lupulinus.html
* *Hepialus lupulinus* på UK moths: https://web.archive.org/web/20090905020153/http://ukmoths.org.uk/show.php?bf=17
## Eksterne lenker
*
Rød roteter

**Rød roteter** (*Triodia sylvina*) er en sommerfugl som tilhører familien rotetere (Hepialidae). Den er utbredt på det sørlige Østlandet i Norge, dessuten er den funnet i Øst-Finnmark.

## Utseende
En middelsstor (vingespenn 26–50&nbsp;mm, hunnen større enn hannen) sommerfugl. Som hos andre rotetere er kroppen sylindrisk, antennene ganske korte og for- og bakvingene ganske like på form. Hannen kjennes lett på at den har kamformede antenner, dette er ikke like tydelig hos hunnen. Forvingen er brunoransje hos hannen, gråbrun hos hunnen, med to lyse skråbånd som møtes eller nesten møtes nær bakkanten og danner en bred V. Omtrent midt i vingen er den lys, V- eller U-formet tegning. Bakvingen er gråbrun. Begge vingepar har gulaktige frynser.

(MHNT) Triodia sylvina - St Foy d'Aigrefeuille - France - male dorsal.jpg|♂ 
(MHNT) Triodia sylvina - St Foy d'Aigrefeuille - France - male ventral.jpg|♂  △
(MHNT) Triodia sylvina - St Foy d'Aigrefeuille - France - female dorsal.jpg|♀ 
(MHNT) Triodia sylvina - St Foy d'Aigrefeuille - France - female ventral.jpg|♀ △


## Levevis
Denne arten lever på enger og andre åpne, solrike steder. Larvene lever i bakken på røttene av ulike urter, også på einstape (*Pteridium aquilinum*). De voksne sommerfuglene flyr i juli – august. Hannene flyr en times tid i skumringen på jakt etter hunner som sitter i vegetasjonen, der de parer seg med hannen hengende under hunnen. Hunnen flyr litt senere på kvelden og slipper de små eggene ned på bakken, enten i flukt eller sittende i vegetasjonen. En hunn kan legge 2000 egg. Larvene bruker to år på utviklingen.

## Utbredelse
Den er utbredt i Europa, bortsett fra de aller vestligste delene, og østover til Sentral-Asia. I Norge er den funnet på østalndet, nordover til de sørlige delene av Hedmark og Oppland og vestover til Telemark, dessuten i Øst-Finnmark, men sistnevnte kan skyldes transport med mennesker, for eksempel av jord med larver.

## Kilder
* Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 73–91. ISBN 978-91-88506-60-3
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Norges sommerfugler*, rød roteter: http://www.nhm.uio.no/fagene/zoologi/insekter/norlep/hepialidae/sylvina.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/t/triodia_sylvina.html
* *Hepialus sylvina* på UK moths: https://web.archive.org/web/20071018172307/http://ukmoths.org.uk/show.php?bf=15
## Eksterne lenker
*
Mauricio Funes

**Carlos Mauricio Funes Cartagena** (1959–2025) var en salvadoransk politiker. Han vant presidentvalget i El Salvador 15. mars 2009 med 51,23 prosent av stemmene. Han overtok embetet etter president Antonio Saca 1. juni 2009, og satt som landets president fram til 1. juni 2014.

Han representerte det venstreorienterte politiske partiet FMLN. Før han ble nominert 28. september 2007, jobbet han som journalist for Canal 12 og CNN en Español.

## Referanser


## Eksterne lenker
*
Dvergbjørkroteter

**Dvergbjørkroteter** (*Gazoryctra uralensis*) er en sommerfugl som tilhører familien rotetere (Hepialidae). Denne sjeldne arten er funnet i Troms og Finnmark i Norge.

## Utseende
En middelsstor (vingespenn 37–50&nbsp;mm, hunnen litt større enn hannen), nokså spinkel sommerfugl. Som vanlig hos rotetere er kroppen sylindrisk, antennene nokså korte og for- og bakvingene like på form. Frambeinet har en bladaktig spore på leggen (tibia). Forvingens grunnfarge er brun, med svært variable, sølvfargede tegninger. Disse arter seg ofte som tre uregelmessige tverrbånd, der de to ytterste er forgrenede i begge ender, men den sølvaktige fargen kan også dominere slik at den brune fargen i midten av vingen er redusert til noen runde flekker. Bakvingen er gulbrun, ganske tynt skjellkledt.

## Levevis
Arten lever i den øvre delen av bjørkebeltet og på heier på fjellet, på steder der det vokser mye dvergbjørk (*Betula nana*). Larvene lever imidlertid trolig også på andre plantearter. De lever av røtter i bakken og bruker minst to, trolig tre år på utviklingen. De voksne sommerfuglene flyr fra slutten av juli til midten av august, fra ettermiddagen til midnatt. De er ikke aktive i kalde netter. Aktiviteten er gjerne på topp i en periode på 15–30 minutter hver kveld, da hannene flyr 0,5–1 meter over bakken på leting etter hunner, som sitter i vegetasjonen og sender ut feromoner.

## Utbredelse
Den er utbredt i det nordligste Fennoskandia og østover gjennom Nord-Russland til Kamtsjatka. Den ser ut til å være meget sjelden i Norden, men kan være noe oversett på grunn av den korte flygetiden. I Norge er den bare funnet to ganger: i Porsanger i Finnmark i 1924 og i Storfjord i Troms i 2002.

## Referanser




## Kilder
* Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 73–91. ISBN 978-91-88506-60-3
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Norges sommerfugler*, dvergbjørkroteter: http://www.nhm.uio.no/fagene/zoologi/insekter/norlep/hepialidae/fuscoargenteus.html
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/g/gazoryctra_fuscoargenteus.html
## Eksterne lenker
*
Maleku

:*For språket maleku, se [[maleku (språk)]]*

**Maleku** er en amerikansk urfolk-gruppe som lever i et reservat i Guatuso i det nordlige Costa Rica. Rundt 460 malekuer bor i reservatet, og under halvparten av dem har språket maleku som morsmål.

Før den spanske invasjonen strakk malekuenes område seg så langt vest som til vulkanen Rincón de la Vieja, og hadde vulkanen Arenal og Río Celeste som hellige steder. Dagens reservat er konsentrert rundt San Rafael de Guatuso, som ligger en times kjøretur nord for La Fortuna. Reservatet har tre såkalte *palenques*, eller landsbyer: Margarita, El Sol og Tonjibe.

Malekuene bor ikke lenger i de tradisjonelle husa sine, og de bruker heller ikke de tradisjonelle klesdraktene. Språket deres står i fare for å dø ut, og snakkes bare av de eldre. De lever i dag av å selge håndverk, blant annet malerier og musikkinstrumenter.

Malekuene spiste opprinnelig ulike plantearter og iguaner. De jakter fortsatt på iguaner, som de bruker både til mat og trommeskinn. Noen av plantene er også fremdeles en del av malekuenes spisevaner.
Electronic Sound

***Electronic Sound*** er en plate som ble gitt ut i 1969 av George Harrison. Det var Harrisons andre soloalbum.

*Electronic Sound* var det andre albumet som gitt ut på The Beatles' plateselskap Zapple Records (et underselskap av Apple Records), og ble også Zapple Records' siste plateutgivelse. Selskapet ble lagt ned på The Beatles' daværende manager Allen Kleins anmodning. 

Albumet ble gitt ut i mai 1969, og inneholder to lange musikkstykker – ett spor på hver side av den originale vinylutgivelsen – med titlene *Under the Mersey Wall* og *No Time or Space*. Stykkene ble fremført på en Moog synthesizer (nærmere bestemt en Moog IIIP) som Harrison selv hadde kjøpt av oppfinneren Robert Moog.

Et utdrag av hvit støy fra «No Time or Space» er brukt i *I Remember Jeep*, én av flere jamsessions utgitt på Harrisons tredje soloalbum *[[All Things Must Pass]]* (1970).

Plateomslaget til *Electronic Sound* ble malt av Harrison selv, og motivet er Moog-synthesizeren han brukte til å spille inn albumet. På innsiden var det minimalt med opplysninger, men et sitat fra en viss 'Arthur Wax' var gjengitt: «There are a lot of people around, making a lot of noise; here's some more.» (Norsk: «Det finnes masse folk, som skaper masse støy; her er litt mer.»

*Electronic Sound* var en svært eksperimentell og høyst ukommersiell plateutgivelse. Den klarte ikke å komme inn på bestselgerlistene i Storbritannia, og kom bare så vidt inn på US Billboard album chart, på en 191. plass.

Bernie Krause gikk senere til sak mot Harrison på grunn av denne plateutgivelsen. Krause hevdet at *Electronic Sound*s B-side var lyden av han selv som demonstrerte en Moog III for Harrison. Krause har også fremsatt denne påstanden i sin bok *Into A Wild Sanctuary*. Opprinnelig stod Krauses navn på forsiden av plateomslaget, under Harrisons navn, men rett før platen ble sluppet ut på markedet ble Krauses navn malt over i sølv etter Krauses egen anmodning.

Albumet ble gitt ut på CD for første gang mot slutten av 1996.

## Sporliste
Hele albumet er komponert, innspilt og produsert av George Harrison.
### Side en
#«Under the Mersey Wall» – 18:43
#* *Spilt inn i [[Esher]], [[England]] i februar 1969, med bistand fra Rupert og Jostick, The Siamese Twins*

### Side to
#«No Time or Space» – 25:06
#* *Spilt inn i [[California]] i november 1968, med bistand fra [[Bernie Krause]]*

## Referanser


## Eksterne lenker
* 
* Om ''Electronic Sound'' på George Harrisons hjemmeside (www.georgeharrison.com) - besøkt 7. april 2017
Edda: Nordisk tidsskrift for litteraturforskning

***Edda. Nordisk tidsskrift for litteraturforskning***, er et norsk vitenskapelig tidsskrift innenfor litteratur og litteraturteori med hovedvekt på nordisk litteratur. Tidsskriftet er primært en publiseringskanal for litteraturforskere innenfor nordisk litteratur, men tar også inn utenlandske bidrag om nordiske emner, og nordiske forskeres arbeider om utenlandsk litteratur.

## Historie

Tidsskriftets målgruppe er forskere, studenter og lærere i skolen. *Edda* formidler debattinnlegg og anmeldelser av litteratur, og har som oppgave å være et bindeledd mellom den forskning og debatt som foregår i universitetenes faglige miljøer og den formidling av litteratur som foregår i skolene og samfunnet ellers.

I de siste årene har det vært publisert en rekke temahefter, deriblant om Henrik Ibsen, faghistorie, barnelitteratur, litteraturens forhold til de andre mediene, psykoanalytisk teori, selvbiografier og feministisk litteraturforskning. 

Tidsskriftet ble grunnlagt i 1914 av Gerhard Gran, som var redaktør frem til sin død i 1925. 

*Edda* utkom i begynnelsen én gang i året, i perioden 1927&ndash;1964 fire ganger årlig, og i perioden 1965&ndash;1985 seks ganger i året. Siden 1985 har det utkommet fire nummer i året. Tidsskriftets redaksjon sirkulerer mellom de nordiske litteraturmiljøene i Norge.

Tidsskriftet utgis med støtte fra Norges forskningsråd.

En artikkel publisert i *Edda* har mottatt den nordiske prisen Årets tidsskriftartikkel, Jon Haarbergs artikkel «Hvorfor trompet? Om tittelen på Peter Dass’ nordlandsbeskrivelse» (2012).

## Redaktører
* Christine Hamm, Jørgen Sejersted og Eirik Vassenden (2011&ndash; )
* Ole Karlsen, Lisbeth Pettersen Wærp og Henning Howlid Wærp (2006&ndash;2010)
* Unni Langås, Andreas G. Lombnæs og Jahn Thon (2001&ndash;2005)
* Harald Bache-Wiig og Olav Solberg (2000)
* Torill Steinfeld (1998&ndash;1999)
* Liv Bliksrud og Preben Meulengracht Sørensen (1996&ndash;1997)
* Steinar Gimnes (1994&ndash;1995)
* Jorunn Hareide (1992&ndash;1993)
* Åse Hiorth Lervik (1972&ndash;1985)
* Edvard Beyer (1966&ndash;1972)
* Kåre Foss og Edvard Beyer (1962&ndash;1965)
* Francis Bull (1925&ndash;1961)
* Gerhard Gran (1914&ndash;1925)

## Referanser
The Best of George Harrison

***The Best of George Harrison*** er det første samlealbumet til George Harrison og ble gitt ut i 1976, i anledning utløpet av hans kontrakt med EMI. Den ble også gitt ut samme dag som hans eget plateselskap Dark Horse Records' debututgivelse, *[[Thirty Three & 1/3]]*.

## Sanger
Sanger som Harrison skrev for The Beatles, blant annet sanger fra *[[Rubber Soul]]*, *[[Revolver (album)|Revolver]]*, *[[The Beatles (album)|The Beatles]]*, *[[Abbey Road (album)|Abbey Road]]* og *[[Let It Be (album)|Let It Be]]* – alle produsert av George Martin, unntatt «For You Blue» som er produsert av Phil Spector  –  finnes sammen med høydepunktene fra *[[All Things Must Pass]]*, *[[Living in the Material World]]*, *[[Dark Horse  (album)|Dark Horse]]* og *[[Extra Texture (Read All About It)]]*, og den eneste raritene er Harrisons «Bangla-Desh», kun utgitt som singel i 1971.

## Versjoner av coveret
De amerikanske og britiske versjonene av albumet ble gitt ut med hvert sitt cover: den amerikanske versjonen har et svart-hvitt bilde av Harrison over et bilde av galaksen, mens den britiske versjonen har et fargebilde tatt på midten av 1976, av Harrison foran en antikk bil. Den internasjonale CD-utgivelsen av albumet brukte det britiske coveret. MFPs gjenutgivelse av albumet hadde Harrisons *[[The Beatles (album)|White Album]]* PR-bilde fra 1968 på coveret.

## Respons
*The Best of George Harrison* klarte ikke å komme på listene i Storbritannia, men nådde nummer 31 i USA og solgte til gull.

Albumet ble satt sammen uten Harrison, og det ble kritisert (fra både kritikere og fans) over at  hans Beatles-era sanger tar opp halve albumets lengde, noe som ble ansett for å bagatellisere  viktigheten av hans soloår.  Harrison hadde tilbudt EMI en spor-rekkefølge og en albumtittel for utgivelsen, men dette ble ignorert.

## Sporliste
Alle sanger er skrevet av George Harrison.

#«Something» – 3:01
#«If I Needed Someone» – 2:22
#«Here Comes the Sun» – 3:05
#«Taxman» – 2:37
#«Think for Yourself» – 2:18
#«For You Blue» – 2:31
#«While My Guitar Gently Weeps» – 4:45
#* *Spor 1 – 7 er fremført av [[The Beatles]]*
#«My Sweet Lord» – 4:38
#«Give Me Love (Give Me Peace On Earth)» – 3:35
#«You» – 3:41
#«Bangla-Desh» – 3:57
#* *Den eneste albumutgivelsen av hans single fra 1971 som relaterer til [[Ravi Shankar]]s appell til Harrison for å hjelpe folket i [[Bangladesh]]*
#«Dark Horse» – 3:53
#«What Is Life» – 4:17
#* *Spor 8 – 13 er fremført av [[George Harrison]]*

## Eksterne lenker
*
R. J. Reynolds Tobacco Company

**R.J. Reynolds Tobacco Company** (RJR) er et firma som har hoedkvarteret sitt i Nord-Carolina i USA og ble grunnlagt av R.J. Reynolds i 1874. Firmaet står i dag bak den nest største produksjonen av tobakk i USA.

## Eksterne lenker
*
Esmeraldas (Ecuador)

**Esmeraldas** er en by på nordvestkysten av Ecuador i Sør-Amerika. I 2008 hadde selve bykjernen 195&nbsp;216 innbyggere, men hvis forsteder regnes med, var innbyggertallet 245&nbsp;100. Esmeraldas er administrasjonssenter for provinsen Esmeraldas. Byen ligger ca. åtte timer med buss fra Ecuadors hovedstad Quito.

## Referanser


## Eksterne lenker
*
Magne Soone

**Magne Johannes Sone** (født 11. februar 1910 i Drammen, død 9. august 1981 i Oslo) var tegner, blant annet i nyhetsmagasinet *[[Aktuell]]*, og visesanger.

Av hans egne viser har «Spansk ballade» (Det var sig i Spaniens rige...) overlevd i vise- og sangbøker. Ellers er hans melodi til Arne Paasche Aasens «Det går så god en vei» mye brukt.

## Referanser
Frölunda HC

**Frölunda HC** eller **Frölunda Indians**, tidligere Västra Frölunda Hockey, er en svensk ishockeyklubb fra Göteborg, stiftet i 1944.

Klubben spiller i den Svenska hockeyligan (SHL, tidligere Eliteserie). Før sesongen 1995/1996 ble kallenavnet indianere adoptert, en: indianere, noe som betyr at i løpet av de vellykkede årene på 1960-tallet ble laget kalt "det ville vesten". Imidlertid ønsket de ikke et navn som refererte til cowboy eller skytevåpen, men adopterte i stedet indianere. 

Gjennom årene har Frölunda spilt i grønne eller hvite trøyer. I forbindelse med at de begynte å kalle seg Frölunda indianere, byttet de til å spille i røde skjorter hjemme og hvite borte. I sesongene 2007/2008 og 2008/2009 spilte laget i røde trøyer hjemme på lørdager og høytider og i grønne trøyer hjemme på hverdager. Fra og med sesongen 2009/2010 vil indianerne igjen spille med bare røde skjorter hjemme. Frölunda ble kåret til Europas beste lag både 2017 og 2019, og trener Roger Rönnberg ble kåret til leder for European Hockey Clubs.

Klubben er blitt svenske mestere i ishockey; i 1965, 2003, 2005, 2016 og 2019.

Laget vant i 2016, 2017 og i 2019 Champions Hockey League.
## SHL-/Elitseriesesonger

## Referanser


## Eksterne lenker
*
UNPO

**UNPO**, forkortelse for **Unrepresented Nations and Peoples Organization**, Ikkerepresenterte nasjoner og folks organisasjon, opprettet den 11. februar 1991 i Haag i Nederland, er en internasjonal pro-demokratisk organisasjon. Dens hensikt er å lette stemmene til ikkerepresenterte og marginaliserte nasjoner og folk verden over. Teknisk sett er det ikke en ikke-statlig organisasjon (NGO) da en del av dens medlemmer er statlige eller statlige byråer fra ikke-anerkjente stater. Den er heller ikke underlagt FN. Dets medlemmer består av urfolk, minoriteter og ikke anerkjente eller okkuperte områder. Organisasjonen driver opplæring av hvordan å fremme sine saker mest effektivt. En del tidligere medlemmer som Armenia, Øst-Timor, Estland, Latvia, Georgia og Palau, har oppnådd full uavhengighet og blitt medlem av Forente nasjoner.

I april 2015 hadde UNPO 46 medlemmer. Hovedkvarteret befinner seg i Haag i Nederland, og generalsekretær siden 2003 er italieneren Marino Busdachin.

## Referanser


## Eksterne lenker
* UNPO, organisasjonens nettsted
Live Cream Volume II

***Live Cream Volume II*** er et konsertalbum av Cream gitt ut i 1972. Dette albumet inneholder seks sanger spilt in på forskjellige opptredener i 1968.

## Sporliste

### Side en
# «Deserted Cities of the Heart» (Jack Bruce, Pete Brown) – 4.33
# «White Room» (Bruce, Brown) – 5.40
# «Politician» (Bruce, Brown) – 5.08
# «Tales of Brave Ulysses» (Eric Clapton, Martin Sharp) – 4.46

### Side to
# «Sunshine of Your Love» (Clapton, Bruce, Brown) – 7.25
# «Steppin' Out» (James Bracken) – 13.28 (Oppført feilaktig som «Hideaway» på originale LP-pressinger)

*Spor 5 er spilt inn [[9. mars]] [[1968]] på [[Winterland Ballroom|Winterland]], [[San Francisco, California|San Francisco]].*
*Spor 4 & 6 er spilt inn [[10. mars]] [[1968]] på Winterland, San Francisco.*
*Spor 1, 2 & 3 er spilt inn [[4. oktober]] [[1968]] på [[Oakland Arena|Oakland Coliseum Arena]], [[Oakland, California|Oakland]].*

## Personell
*Eric Clapton – Gitar, vokal
*Jack Bruce – Bassgitar, vokal, munnspill
*Ginger Baker – Trommer, perkusjon, vokal

## Eksterne lenker
*
Heavy Cream

***Heavy Cream*** er et samlealbum med musikk spilt inn av bandet Cream i perioden 1966-69. Det var tilgjengelig som et dobbeltalbum i årene fra 1972 til 1976, og har ikke blitt utgitt på CD. Albumet har 22 spor, og er en av de største samlealbumene i Creams katalog.

## Sporliste
### Side en
:1. «Strange Brew» (Clapton, Collins, Pappalardi) – 2:45
:2. «White Room» (Bruce, Brown) – 4:37
:3. «Badge» (Clapton, Harrison) – 2:45
:4. «Spoonful» (Dixon) – 6:31
:5. «Rollin' and Tumblin'» (Morganfield) – 4:41

### Side to
:1. «I Feel Free» (Bruce, Brown) – 2:54
:2. «Born Under a Bad Sign» (Jones, Bell) – 3:08
:3. «Passing the Time» (Baker, Mike Taylor) – 4:31
:4. «As You Said» (Bruce, Brown) – 4:19
:5. «Deserted Cities of the Heart» (Bruce, Brown) – 3:36

### Side tre
:1. «Cat's Squirrel» (Dr. Isaiah Ross, arr. Cream) – 3:05
:2. «Crossroads» (Johnson, arr. Clapton) – 4:13
:3. «Sitting on Top of the World» (Burnett) – 4:56
:4. «SWLABR» (Bruce, Brown) – 2:31
:5. «What a Bringdown» (Baker) – 3:54
:6. «Tales of Brave Ulysses» (Clapton, Sharp) – 2:45

### Side fire
:1. «Take It Back» (Bruce, Brown) – 3:04
:2. «Politician» (Bruce, Brown) – 4:11
:3. «I'm So Glad» (James) – 3:55
:4. «Sunshine of Your Love» (Bruce, Brown, Clapton) – 4:08
:5. «Those Were the Days» (Baker, Taylor) – 2:52
:6. «Doing That Scrapyard Thing» (Bruce, Brown) – 3:14

## Eksterne lenker
*
Frøyfeltet

**Frøyfeltet** er et olje- og gassfelt som ligger  i blokkene 25/2 og 25/5 på norsk kontinentalsokkel i Nordsjøen. Feltet ble oppdaget i 1987.

Frøy produserte gass, olje og kondensat mellom 1992 og 2001. Igjenoppstart av produksjonen planlegges til 2013. 

## Konsesjoner
Blokk 25/2 ble tildelt i andre konsesjonsrunde i 1969 og utvinningstillatelsen fikk nummer PL026. Blokk 25/5 ble tildelt i 1985, og utvinningstillatelsen fikk nummer PL102. Operatør var Elf Aquitaine Norge, det senere Total E&P Norge.
Blokkene ble igjen tildelt i 2006 som utvinningstillatelse 364, med det norske oljeselskap som operatør. 

## Eksterne lenker
* Det norske oljeselskap om Frøyfeltet
* www.kulturminne-frigg.no om Frøyfeltet 
* Fakta om Frøy fra Oljedirektoratet
* Faktahefte om norsk petroleumsvirksomhet fra Olje- og energidepartementet
Amoeba’s Secret

***Amoeba's Secret*** er en EP av Paul McCartney spilt inn under en hemmelig opptreden på Amoeba Music den 27. juni 2007. EP-en ble gitt ut i november 2007 som en limitert vinylutgave, og i januar 2009 på CD og nedlastning formater.

EP-en nådde nummer 119 på Billboard 200 albums chart, til tross den relativt mindre promoteringen av albumet. Lav-oppløsningsbildet på coveret er puttet på med hensikt for å få EP-en til å ligne på en bootlegutgivelse. Baksiden er et uferdig ordsøkspill som har bokstaver som inneholder gjemte detaljer om innspillingen.

## Sporliste
#«Only Mama Knows» (McCartney) – 3:47  
#«C Moon» (McCartney, Linda McCartney) – 3:18  
#«That Was Me» (McCartney) – 3:02  
#«I Saw Her Standing There» (Lennon/McCartney) – 3:24  

## Nominasjoner
To spor fra denne EP-en ble nominert for Grammy Awards i 2008 for 51st Grammy Awards den 8. februar 2009: «That Was Me» for **Best Male Pop Vocal Performance** og «I Saw Her Standing There» for **Best Solo Rock Vocal Performance**. Ingen av sangene vant, og begge tapte for John Mayers sanger («Say» og «Gravity»). McCartney fremførte «I Saw Her Standing There» med Dave Grohl på trommer under seremonien.

## Mottagelse
«Dessverre, er dette kun smaken av et fullt 20-spors album, men det er et bra et», Stephen Thomas Erlewine for Allmusic.

## Eksterne lenker
* 
* Paul McCartney Rocked Amoeba  på Amoeba Music offisielle hjemmeside
* Paul McCartney's – Amoeba's Secret på Graham Calkin's Beatlessider
Dyseriocrania subpurpurella

***Dyseriocrania subpurpurella*** er en sommerfugl som tilhører den familien purpurmøll (Eriocraniidae). Den finnes langs kysten vest til Rogaland i Norge.

## Utseende
En liten (vingespenn 10–14&nbsp;mm), gull- og purpurfarget møll. Hodet og frokroppen er kledt med gråbrune, oppstående hår, på forkroppen også noen hvite. Forvingen er gyllen med spredte, purpurglinsende og blå skjell som danner korte tverrstriper. Ved bakkanten er det vanligvis en uskarp, lys flekk. Bakvingen er brunaktig, purpurglinsende i den ytre delen. Larven er naken og hvit med en lysbrun hodekapsel som er delvis trukket skjult av forkroppen.

## Levevis
Denne arten er knyttet til eik (*Quercus* spp.), der larvene utvikler seg. De voksne sommerfuglene flyr i solskinn fra slutten av april til begynnelsen av juni. Hunnene legger egg i bladknoppene på eika. Larven, som utvikler seg i mai–juli, gnager en flekkformet mine i eikebladet, denne starter i kanten av bladet, når larven er utvokst kan det meste av bladet være uthult.

## Utbredelse
Den er utbredt over det meste av Europa, bortsett fra Den iberiske halvøya. I Norge er den utbredt langs kysten vest til Rogaland.

## Kilder
* Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 57–72. ISBN 978-91-88506-60-3
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/eriocrania_subpurpurella.html
* *Eriocrania subpurpurella* på UK moths: https://web.archive.org/web/20090905034321/http://ukmoths.org.uk/show.php?bf=6
## Eksterne lenker
*
Eriocrania sparrmannella

***Eriocrania sparrmannella*** er en sommerfugl som tilhører den familien purpurmøll (Eriocraniidae). Den finnes langs kysten vest til Hordaland, og i Trøndelag i Norge.

## Utseende
En liten (vingespenn 9–12&nbsp;mm), gull- og purpurfarget møll. Den kjennes lett på de smale og kontrastrikt fargede vingene. Antennene er nokså korte, godt under halvparten så lange som forvingen. Hodet og forkroppen er kledt med oppstående, grålige hår. Forvingen er nokså smal, gyllen med ca. 15 uregelmessige tverrstriper av blåfiolette skjell. Ved bakkanten litt utenfor midten er det er trekantet område fritt for tverrstriper. Bakvingen er mørkbrun med purpurglans i den ytre halvdelen. Larven er flat og naken, jevtn avsmalnende bakover, hvit med en lysbrun hodekapsel som er delvis trukket inn i forkroppen.

## Levevis
Larvene utvikler seg på bjørk (*Betula* spp.). De voksne sommerfuglene flyr i solskinn i mai–juni. Larven, som utvikler seg i juni–juli, lager en flekk-mine på bjørkeblader. Denne starter ved midtnerven som en smal, rett gang. Larvens ekskrementer ligger igjen som en mørk stripe etter den.
## Utbredelse
Den er utbredt over hele den palearktiske sone. I Norge er den funnet langs kysten vest til Hordaland, og i Trøndelag. Sannsynligvis finnes den også i de mellomliggende områdene.

## Kilder
* Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 57–72. ISBN 978-91-88506-60-3
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/eriocrania_sparrmannella.html
* *Eriocrania sparrmannella* på UK moths: https://web.archive.org/web/20071015125022/http://ukmoths.org.uk/show.php?bf=9
## Eksterne lenker
*
The Very Best of Cream

***The Very Best of Cream*** er et samlealbum av bandet Cream, gitt ut i 1995.  Denne «Very Best of...»-samlingen må ikke forveksles med *[[Strange Brew: The Very Best of Cream]]*.

## Sporliste
#«Wrapping Paper» (Bruce, Brown) – 2:21
#«I Feel Free» (Bruce, Brown) – 2:54
#«N.S.U.» (Bruce) – 2:47
#«Sweet Wine» (Baker, Godfrey) – 3:19
#«I'm So Glad» (James) – 4:01
#«Spoonful» (Dixon) – 6:30
#«Strange Brew» (Clapton, Pappalardi, Collins) – 2:48
#«Sunshine of Your Love» (Bruce,Brown,Clapton) – 4:10
#«Tales of Brave Ulysses» (Clapton,Sharp) – 2:46
#«SWLABR» (Bruce, Brown) – 2:31
#«We're Going Wrong» (Bruce)– 3:29
#«White Room» (Bruce, Brown) – 4:58
#«Sitting on Top of the World» (Burnett) – 4:59
#«Politician» (Bruce, Brown) – 4:11
#«Those Were the Days» (Baker,Taylor) – 2:56
#«Born Under a Bad Sign» (Jones, Bell) – 3:09
#«Deserted Cities of the Heart» (Bruce, Brown) – 3:41
#«Crossroads» (Johnson,arr. Clapton) – 4:14
#«Anyone For Tennis» (Clapton, Sharp) – 2:38
#«Badge» (Clapton,Harrison) – 2:46
Eriocrania salopiella

***Eriocrania salopiella*** er en sommerfugl som tilhører den familien purpurmøll (Eriocraniidae). Den er funnet spredt i Sør-Norge.

## Utseende
En liten (vingespenn 9–12&nbsp;mm), purpurfarget møll med bronseaktige flekker. Arten er nokså lett å kjenne på at forvingene er avrundede med ganske små, gylne flekker. Antennene er godt over halvparten så lange som forvingen. Hode og forkropp er kledt med grågule, oppstående hår. Forvingen, som er forholdsvis bred og avrundet, er purpurfarget med tallrike, små flekker av gylne skjell. Det er en stor, trekantet, gyllen flekk ved bakkanten litt utenfor midten, denne når nesten fram til midten av vingen. Vingefrynsene langs forvingen er gråbrune, bortsett fra ved den lyse flekken der de er gule, de på bakvingen gråaktige bortsett fra den innerste halvdelen av bakkanten der de er hvite. Bakvingen er brunaktig med noe purpurglans ytterst. Larven er hvitaktig med lysbrunt hode.

## Levevis
Som de fleste purpurmøll er denne arten knyttet til bjørk (*Betula* spp.). Den foretrekker dunbjørk (*Betula pubescens*). Den finnes helst nær bjørker som vokser på litt fuktige steder. De voksne sommerfuglene flyr i solskinn fra slutten av april til midten av mai. Larven, som utvikler seg i mai–juni, gnager ut en flekkmine som begynner ved bladets midtnerve.

## Utbredelse
Den er utbredt over nordlige, vestlige og østlige Europa. I Norge er funnet spredt nord til Sør-Trøndelag.

## Kilder
* Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 57–72. ISBN 978-91-88506-60-3
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/eriocrania_salopiella.html
* *Eriocrania salopiella* på UK moths: https://web.archive.org/web/20071018202405/http://ukmoths.org.uk/show.php?bf=10
## Eksterne lenker
*
Eriocrania cicatricella

***Eriocrania cicatricella*** er en sommerfugl som tilhører den familien purpurmøll (Eriocraniidae). Den er funnet nord til Nordland i Norge.

## Utseende
En liten (vingespenn 9–12&nbsp;mm), purpurfarget møll med gylne flekker. Den kan kjennes på at forvingen har et markert nettmønster i gull og purpur. Antennene er rundt halvparten så lange som forvingen. Hodet og forkroppen er kledt med gråbrune, oppstående hårlignende skjell. Forvingen er purpurfarget med firkantede, gylne flekker som danner ca. 10 oppstykkede tverrbånd. Slik får hele vingen et nettmønster. Ved bakkanten litt utenfor midten er den en firkantet, lys flekk som når omtrent til midten av vingen. Bakvingen er gråaktig med svak purpurglans i den ytre delen. Larven er forholdsvis lang og tynn, hvit, med en nesten fargeløs hodekapsel, som bare er litt brunlig i forkant.

## Levevis
Denne arten flyr i solskinn fra midten av april til begynnelsen av juni. Hunnen legger egg på knopper og blader av bjørk (*Betula* spp.), der larven utvikler seg i en flekk-mine i løpet av juni.

## Utbredelse
Den er utbredt over nordlige, vestlige og østlige Europa. I Norge er funnet nord til Mo i Rana i  Nordland.

## Kilder
* Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 57–72. ISBN 978-91-88506-60-3
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/eriocrania_cicatricella.html
* *Eriocrania cicatricella* på UK moths: https://web.archive.org/web/20071018194748/http://ukmoths.org.uk/show.php?bf=11
## Eksterne lenker
*
20th Century Masters: The Millennium Collection: The Best of Cream

***20th Century Masters: The Millennium Collection: The Best of Cream*** er et samlealbum fra bandet Cream, gitt ut i 2000.

Den er en av utgivelsene i den store *[[20th Century Masters - The Millennium Collection]]* serien.

## Sporliste
:***Spor tatt fra ''[[Fresh Cream]]** (1966):
#«I Feel Free» (Bruce, Brown) – 2:54
#«N.S.U.» (Bruce) – 2:47
#«Sweet Wine» (Baker, Godfrey) – 3:19
#«Spoonful» (Dixon) – 6:30
#***Spor tatt fra ''[[Disraeli Gears]]** (1967):
#«Strange Brew» (Clapton, Pappalardi, Collins) – 2:48
#«Sunshine of Your Love» (Bruce, Brown, Clapton) – 4:10
#«Tales of Brave Ulysses» (Clapton, Sharp) – 2:46
#***Spor tatt fra ''[[Wheels of Fire]]** (1968):
#«White Room» (Bruce, Brown) – 4:58
#«Politician» (Bruce, Brown) – 4:11
#«Crossroads» (Johnson, arrangert av Clapton) – 4:14
#***Spor tatt fra ''[[Goodbye]]** (1969):
#«Badge» (Clapton, Harrison) – 2:44
Eriocrania semipurpurella

***Eriocrania semipurpurella*** er en sommerfugl som tilhører den familien purpurmøll (Eriocraniidae). Den er utbredt over så godt som hele Norge der det vokser bjørk.

## Utseende
En liten (vingespenn 9–16&nbsp;mm), purpurfarget møll med lyse flekker. Den kan kjennes på at skjellene på den indre del av bakvingen er smale og hårlignende, men kan ikke skilles sikkert fra *[[Eriocrania sangii]]* på ytre utseende alene, man må undersøke kjønnsorganene for å skille de to artene. Antennene er mørke og omtrent halvparten så lange som forvingen. Hodet og forkroppen er kledt med mørkgrå, oppstående, hårlignende skjell. Forvingen er mer eller mindre purpurfarget. Den lyse flekken ved bakkanten litt utenfor midten er ganske variabel, ofte nesten usynlig. Vingen har spredte, gylne eller blålige skjell som noen ganger danner flekker, men ikke nettmønster. Bakvingen er tynt skjellkledt, skjellene i de innerste fire femdelene er smale og håraktige. Ytterst har bakvingen en svak purpurglans. Larven er gråhvit med svart hodekapsel og en svart flekk på ryggsiden av første kroppsledd.

## Levevis
Som de fleste purpurmøll er denne arten knyttet til bjørk (*Betula* spp.). De voksne sommerfuglene flyr i solskinn tidlig på våren, fra midten av mars til midten av mai. Den er den første purpurmøllen på vingene om våren. Hunnen legger egg på bladspissene på bjørka når knoppene springer ut. Larven utvikler seg i en flekk-mine på bjørkebladet i mai–juni.

## Utbredelse
Den er utbredt over hele den palearktiske sone og også i Nord-Amerika. I Norge ser den ut til å finnes overalt der det vokser bjørk.

## Kilder
* Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 57–72. ISBN 978-91-88506-60-3
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/eriocrania_semipurpurella.html
* *Eriocrania semipurpurella* på UK moths: https://web.archive.org/web/20090905034246/http://ukmoths.org.uk/show.php?bf=13
## Eksterne lenker
*
Heringocrania unimaculella

***Heringocrania unimaculella*** er en sommerfugl som tilhører den familien purpurmøll (Eriocraniidae). Den er funnet spredt over det meste av Norge.

## Utseende
En liten (vingespenn 9–11&nbsp;mm), metallisk purpurfarget møll med lyse flekker. Antennene er mørke og litt over halvparten så lange som forvingen. Forvingen er bronsefarget med spredte, purpurfargede skjell. Ved bakkanten like utenfor midten er den en skarp, nokså smal, lys flekk. Denne er litt krummet utover og strekker seg omtrent til midten av vingen. Bakvingen er tynt skjellkledt, tilspisset, med blåfiolette skjell langs ytterkanten. Larven er hvit, med en brunlig hodekapsel som er trukket delvis inn i det første kroppsleddet.

## Levevis
Som de første purpurmøll er denne arten knyttet til bjørk (*Betula* spp.). De voksne sommerfuglene flyr i solskinn fra midten av april til slutten av mai. Hunnene legger egg på bladknopper av bjørk, og larven utvikler seg i en flekk-mine i bjørkebladet i mai–juli.

## Utbredelse
Den er utbredt i Mellom- og Nord-Europa. I Norge er den funnet her og der spredt over det meste av landet.

## Kilder
* Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 57–72. ISBN 978-91-88506-60-3
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/eriocrania_unimaculella.html
* *Eriocrania unimaculella* på UK moths: https://web.archive.org/web/20071019025215/http://ukmoths.org.uk/show.php?bf=8
## Eksterne lenker
*
Paracrania chrysolepidella

***Paracrania chrysolepidella*** er en sommerfugl som tilhører den familien purpurmøll (Eriocraniidae). Den finnes ikke i Norge, men forekommer enkelte steder i Sør-Sverige og Danmark.

## Utseende
En liten (vingespenn 8–13&nbsp;mm), purpurfarget møll med lyse flekker. Den kan kjennes på at forvingene er ganske smale uten markerte tegninger. Antennene er mørke og litt over halvparten så lange som forvingen. Forvingen er purpurfarget med spredte, gylne skjell, uten en lys flekk ved bakkanten. Bakvingen er gråaktig, tynr skjellkledt, i den ytre delen med purpurglans. Larven er lang og tynn, hvit, med en lysbrun hodekapsel.

## Levevis
Denne arten forekommer i skog med agnbøk (*Carpinus betulus*) og hassel (*Corylus avellana*), der larvene utvikler seg i flekk-miner på bladene. De voksne sommerfuglene flyr rundt trekronene i april–mai. Hunnene legger egg på bladknopper, og larven utvikler seg i mai–juni.

## Utbredelse
Den finnes i Mellom- og den sørligste delen av Nord-Europa, men er lokal og sjelden. I Norden er den funnet noen steder i den sørøstlige Sverige og på Fyn og det østlige Jylland i Danmark.

## Kilder
* Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 57–72. ISBN 978-91-88506-60-3
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/eriocrania_chrysolepidella.html
* *Eriocrania chrysolepidella* på UK moths: https://web.archive.org/web/20081230235337/http://www.ukmoths.org.uk/show.php?bf=7
## Eksterne lenker
*